Θύρα 7

Η Θύρα 7 είναι ο δημοφιλέστερος σύνδεσμος οργανωμένων οπαδών του Ολυμπιακού Πειραιώς, και ένας εκ των δημοφιλεστέρων στην Ελλάδα αλλά και στην Ευρώπη.

Ιστορία 
Ακριβής ημερομηνία για την ίδρυση της θύρας 7 δεν υπάρχει, όμως σύμφωνα με ιδρυτικά μέλη της υφίσταται ως θύρα 7 από την τραγωδία του 1981 και έπειτα πήρε το όνομά της από την ομώνυμη θύρα 7 του Σταδίου Καραϊσκάκη, στον Πειραιά, από όπου παρακολουθούσαν τα παιχνίδια του Ολυμπιακού οι σκληροπυρηνικοί οπαδοί του.

Νωρίτερα είχαν δημιουργηθεί ο ΣΑΦΟΠ (Σύνδεσμος Αθηναίων Φιλάθλων Ολυμπιακού Πειραιώς)
στην οδό Σωκράτους και η Ερυθρόλευκη Στρατιά πίσω από το Καραϊσκάκη. Ακόμα παλαιότερα, το 1957, υπήρχε ο ΣΦΟΟΠ (Σύνδεσμος Φιλάθλων Οπαδών Ολυμπιακού Πειραιώς) με οργανωμένη παρουσία σε εκδρομές στην Δράμα και στη Θεσσαλονίκη, αλλά και σε άλλες πόλεις της Ελλάδας.

Με την ακμή του οπαδικού κινήματος την δεκαετία 1980-1990,η ανάγκη περαιτέρω οργάνωσης λόγω των διαρκών ταξιδιών σε Ελλάδα και Ευρώπη οδήγησε στη δημιουργία συνδέσμων αρχικά σε Πειραιά και Αθήνα και έπειτα σε όλη την Ελλάδα.Ο πυρήνας των οπαδών της θύρας 7 γνώρισε γιγαντιαία ανάπτυξη μεταξύ 1985-1995 σε ΟΑΚΑ και Καραϊσκάκης και στα πέτρινα χρόνια του συλλόγου ήταν περισσότερο από ποτέ δίπλα στον ολυμπιακό. Η θύρα 7 εκείνη την περίοδο συνδυάστηκε με την ροκ κουλτούρα και τα γνωστά μέλη της απέκτησαν ψευδώνυμα που οι ίδιοι αναγνώριζαν μεταξύ τους. Υποβρύχιος, Βουκελάτοι, Ποιητής, Ατίλιο, Ούφο, Γκιράπας, Σοκολατένιος, ΟΖΖΥ, Ακροβάτης, Λιοφάγος, Τιμπέστια, ήταν μόνο μερικά  από τα ψευδώνυμα των ηγετικών μορφών της θύρας 7 εκείνης της εποχής.

Η Θύρα 7 των ρεκόρ 
Ο Ολυμπιακός έχει την μεγαλύτερη μάζα οπαδών στην Ελλάδα και ενδεικτικό στοιχείο είναι τα ρεκόρ κόσμου που κατέχει:

Η υποδοχή του Λάγιος Ντέταρι 
Το καλοκαίρι του 1988 καταφτάνει στην Ελλάδα για λογαριασμό του Ολυμπιακού, ο κορυφαίος τότε ποδοσφαιριστής της Μπουντεσλίγκα, Λάγιος Ντέταρι. Η θύρα 7 σε κάλεσμα της μάζεψε στην υποδοχή του παίκτη περίπου 60.000 οπαδούς. Αποτελεί μέχρι και σήμερα την μεγαλύτερη μακράν υποδοχή παίκτη στην Ελλάδα.

Ο μεγαλύτερος αριθμός εισιτηρίων που κόπηκαν ποτέ στην Ελλάδα 
Στις 3 Νοεμβρίου του 1982 75.502 εισιτήρια κόπηκαν για την αναμέτρηση Ολυμπιακός-Αμβούργο, αριθμός ρεκόρ μέχρι και σήμερα, ενώ είναι γεγονός πως ο αληθινός αριθμός οπαδών σε εκείνη την αναμέτρηση άγγιζε τις 85.000 καθώς πολλοί οπαδοί είχαν εισέλθει χωρίς εισιτήριο.

Η πρώτη επαφή της θύρας 7 με το μπάσκετ 
Μέχρι και το 1990 και την έλευση του Σωκράτη Κόκκαλη στην ηγεσία του τμήματος καλαθοσφαίρισης του Ολυμπιακού, η θύρα 7 είχε ταυτιστεί με το ποδοσφαιρικό τμήμα, ενώ το μπάσκετ είχε αποκτήσει μόλις το 1987 λάμψη στην Ελλάδα, με την κατάκτηση του Ευρωπαϊκού πρωταθλήματος. Οι επιτυχημένες ευρωπαϊκές πορείες του Ολυμπιακού και οι εις διπλούν επικρατήσεις επί του αιώνιου αντιπάλου στα final four του 1994 και 1995, τόνωσαν το ενδιαφέρον των οπαδών του Ολυμπιακού και ιδιαίτερα της θύρας 7 που ταξίδεψε κατά χιλιάδες σε Σαραγόσα, Τελ Αβίβ και Ρώμη στο διάστημα 1994-1997, και έδωσε ηχηρή παρουσία σε κάθε γήπεδο που αγωνιζόταν ο Ολυμπιακός. Με έδρα το Στάδιο Ειρήνης και Φιλίας και παρά το γεγονός πως δεν άνηκε στον Ολυμπιακό και δεν προοριζόταν για αμιγώς μπασκετικό στάδιο, η θύρα 7 δημιούργησε μια καυτή έδρα, ενώ διοργανώθηκαν μεγάλες εκδρομές στην βόρεια Ελλάδα που μέχρι πριν λίγα χρόνια μονοπωλούσε το άθλημα, ωθώντας την ομάδα τους να κατακτήσει 5 συνεχόμενα πρωταθλήματα.

Βασίλης Δουρίδας 

Ο Βασίλης Δουρίδας γνωστός ως Ατίλιο, ήταν ηγετική προσωπικότητα της 7, ένθερμος οπαδός του Ολυμπιακού και της Εθνικής Ελλάδος και τρομπετίστας της εξέδρας των δύο ομάδων. Θεωρείται ένας εκ των ηγετικότερων προσωπικοτήτων που έχει περάσει από τα ελληνικά γήπεδα, λάμβανε τον σεβασμό όλων των φιλάθλων και οπαδών και το σάλπισμα της τρομπέτας του είναι μέχρι και σήμερα ανάρπαστο ανάμεσα στις τάξεις των φιλάθλων. Η αγάπη και η τρέλα που είχε για τον Ολυμπιακό δεν βοήθησε την υγεία του τα τελευταία χρόνια της ζωής του, παρόλα αυτά για εκείνον η ζωή του εξαρτιόταν από τον Ολυμπιακό, γι' αυτό και ποτέ δεν έχασε αγώνα παρά την επιβαρυμένη κατάστασή του.

Εκπομπή Θύρας 7 
Το 2001 δημιουργήθηκε η πασίγνωστη στην Ελλάδα εκπομπή της Θύρας 7 με παρουσιαστές τους γνωστούς παλιούς οργανωμένους οπαδούς του Ολυμπιακού Τάκη Τσουκαλά, Άκη Βαρδαλάκη και Αλέξανδρο Αδαμαντόπουλο (ο Αδαμαντόπουλος αποχώρησε στη συνέχεια). Η εκπομπή γνώρισε μεγάλη ακμή και παρακολουθούταν από μεγάλη μερίδα οπαδών όλων των ομάδων. Η εκπομπή είχε αλλάξει τηλεοπτική στέγη αρκετές φορές, έχοντας προβληθεί μεταξύ άλλων στο extra, στο ΑΒ και στο magic το οποίο ανήκε στον Σωκράτη Κόκκαλη και προβάλλονταν σπάνια βίντεο από κερκίδες του Ολυμπιακού σε Ευρωπαϊκά ματς. Η εκπομπή προβάλλεται από το 2018 και έπειτα μέσω διαδικτύου, με τίτλο "ΑΝΤΕ ΓΕΙΑ", ενώ οι σχέσεις των παρουσιαστών με τη θύρα 7 είναι ασαφείς.

"No politica" 
Η πρακτική που ακολουθείται από την Θύρα 7 εδώ και δεκαετίες, είναι να μείνουν μακριά από πολιτικές σκοπιμότητες και να μην υπάρχει ποτέ εμπλοκή σε πολιτικά θέματα, έτσι ώστε να μην δημιουργούνται εσωτερικές διαμάχες ανάμεσα στα μέλη της. Αυτή η απόφασή της, την διαχωρίζει από άλλα ευρωπαϊκά κλαμπ (πχ. Ντιναμό Κιέβου), τα οποία εξυπηρετούν πολιτικά συμφέροντα στο πλαίσιο υποστήριξης της ομάδας τους. Αντιπαραθέσεις με κυβερνήσεις έχουν υπάρξει μόνο για θέματα που αφορούσαν τον Ολυμπιακό και τον αθλητισμό και κάθε προσπάθεια του αντίθετου καταδικάστηκε από την πλειοψηφία των οπαδών.

Η πρακτική που ακολουθεί η Θύρα 7 επιβεβαιώθηκε ακόμα μια φορά με την διαφοροποίησή της από τις αποφάσεις της διοίκησης, να οργανώσει στις 10 Απριλίου 2022 έναν φιλικό φιλανθρωπικού χαρακτήρα αγώνα μεταξύ Ολυμπιακού και Σάχταρ Ντόνετσκ, ως ένδειξη υποστήριξης της Ουκρανίας στον ρωσο-ουκρανικό πόλεμο. Ως διαμαρτυρία κατά της απόφασης της διοίκησης η Θύρα 7 κράτησε κλειστό το πέταλο των οπαδών της κατά τη διάρκεια του αγώνα.

Η Τραγωδία της Θύρας 7 

Τραγική ημέρα στην ιστορία του Ολυμπιακού και του ελληνικού αθλητισμού ήταν η 8η Φεβρουαρίου 1981, όταν 21 φίλαθλοι από τη Θύρα 7 βρήκαν φρικτό θάνατο κατά τη διάρκεια του αγώνα με την ΑΕΚ στο Στάδιο Καραϊσκάκη, που έληξε με 6–0 υπέρ των ερυθρολεύκων. Οι 20 από αυτούς ήταν φίλοι του Ολυμπιακού και ένας της ΑΕΚ.

Μέσα σε πανηγυρισμούς, πολλοί φίλαθλοι έτρεξαν λίγα λεπτά πριν από τη λήξη του αγώνα να βγουν από τη Θύρα 7, δημιουργώντας συνωστισμό ενώ η πόρτα της θύρας ήταν κλειστή. Κάποιοι από τους φιλάθλους έπεσαν στα σκαλιά της θύρας με αποτέλεσμα το πλήθος που συνέρρεε προς την έξοδο να τους ποδοπατήσει. Εκτός από τους 21 νεκρούς υπήρξαν και 53 τραυματίες.

Δεκάδες τραυματίες και νεκροί μεταφέρθηκαν με περιπολικά και ασθενοφόρα στο Τζάνειο Νοσοκομείο, στο οποίο είχε αρχίσει να συγκεντρώνεται εξαιρετικά μεγάλος αριθμός ατόμων, δημιουργώντας σκηνές αλλοφροσύνης. Πολλοί τραυματίες μεταφέρθηκαν επίσης στο Γενικό Κρατικό Πειραιώς και στο ΚΑΤ.

Παράλληλα, τα ραδιοτηλεοπτικά δίκτυα έκαναν έκκληση σε γιατρούς και αιμοδότες να προσέλθουν στο Τζάνειο, ενώ σε ένδειξη πένθους διέκοψαν τα προγράμματά τους και μετέδιδαν πένθιμη μουσική.

Η μνήμη των θυμάτων τιμάται κάθε χρόνο από τη διοίκηση και τους οπαδούς της ομάδας. Στο Νέο Στάδιο Καραϊσκάκη υπάρχουν 21 μαύρα καθίσματα, για να τιμηθούν τα θύματα της τραγωδίας, ενώ στο μουσείο του συλλόγου έχουν διατηρηθεί και φυλάσσονται η πόρτα και μέρος από τα σκαλοπάτια όπου συνέβη το τραγικό περιστατικό.

Αδελφοποίηση με την Delije και τους οπαδούς του Ερυθρού Αστέρα 
Μια από τις πιο δυνατές σχέσεις οργανωμένων οπαδών συνδέει αυτούς του Ολυμπιακού με του Ερυθρού Αστέρα, ή αλλιώς της Θύρας 7 με τους Delije. Ήταν 1η Οκτωβρίου του 1986 όταν Ερυθρός Αστέρας και Παναθηναϊκός διασταυρώνονταν στην Ευρώπη. Τότε οι οπαδοί του Ολυμπιακού επισκέφτηκαν τους Σέρβους οπαδούς και ζήτησαν 200 εισιτήρια για τον επικείμενο αγώνα. Ακόμα, πολλοί οπαδοί του Ολυμπιακού ταξίδεψαν στη Σερβία υποστηρίζοντας τον Ερυθρό Αστέρα και στον επαναληπτικό αγώνα. Οι Σέρβοι εντυπωσιάστηκαν από το πάθος των οπαδών του Ολυμπιακού και με τα χρόνια η αδελφοποίηση έλαβε μεγαλύτερες διαστάσεις με τους οπαδούς του Ερυθρού Αστέρα να υψώνουν πανό της Θύρας 7 σε κάθε αγώνα τους και την θύρα 7 σε κάθε ματς του Ολυμπιακού να υψώνει σημαίες και πανό του Ερυθρού Αστέρα. Σε κάθε συνάντηση των αδελφικών ομάδων σε ποδόσφαιρο και μπάσκετ, οι φίλαθλοι τους γιορτάζουν μαζί και ακολουθούν κοινή πορεία μες στο γήπεδο. Παρόλο που πρόκειται για 2 από τα πιο φανατικά κλαμπ οπαδών παγκοσμίως, όχι μόνο δεν υπάρχουν συγκρούσεις μεταξύ τους, αλλά συνθήματα της μιας ομάδας ακούγονται στο γήπεδο της άλλης. Οι οπαδοί των δύο ομάδων, ενώνονται ακόμα από τα ερυθρόλευκα χρώματα και τη χριστιανική ορθόδοξη θρησκεία (εύλογα μπαίνει το ερώτημα αν η συγκεκριμένη επιλογή είναι σύμφωνη με το δόγμα του "Νο πουλίτικα) .

Η Θύρα 7 σήμερα-Οργάνωση και σχέση με την εκάστοτε διοίκηση 

Μετά την κατεδάφιση του Σταδίου Καραϊσκάκη και την κατασκευή του Νέου Σταδίου Καραϊσκάκη ο σύνδεσμος έχει κάνει έδρα του τη Θύρα 7 μαζί με τις θύρες 3,4,5,6 αριθμώντας περίπου 6000 θέσεις ή το 1/5 της χωρητικότητας του γηπέδου. Αριθμεί παραπάνω από 58 υποσυνδέσμους σε διάφορα μέρη του κόσμου, στην Ελλάδα, την Κύπρο, την Αμερική, τη Γερμανία, το Λονδίνο, τον Καναδά και δύο σημαντικές ελληνικές παροικίες της Αυστραλίας, το Σίδνεϋ και τη Μελβούρνη. Κεντρικός σύνδεσμος και έδρα της οργάνωσης είναι το "PORTO LEONE" στο Κερατσίνι. Μεγάλοι και δυναμικοί σύνδεσμοι με διαρκή παρουσία στην θύρα 7 είναι επίσης ο σύνδεσμος του MISFITS στην Καλλιθέα και η θύρα 7 Πειραιά.Στην επαρχία υπάρχουν σύνδεσμοι με μεγάλη συμμετοχή στην θύρα 7, ενω τα πανό τους κοσμίζουν όλο το γηπεδο.

Στην σημερινή εποχή η Θύρα 7 έχει γίνει ευρέως γνωστή σε ολόκληρο τον κόσμο για την έμπρακτη στήριξη στην ομάδα τους και για την φλογερή ατμόσφαιρα που δημιουργείται σε κάθε άθλημα. Μεγάλα κανάλια του youtube όπως το COPA90, ULTRAS WORLD, Stimmen der kurve, ultras avanti και πολλά άλλα έχουν ταξιδέψει για να καταγράψουν τις υπέροχες ατμόσφαιρες από κοντά και να τις μεταφέρουν στο κοινό τους στο εξωτερικό, καθιστώντας την Θύρα 7 εκ των διασημότερων οργανωμένων οπαδών παγκοσμίως.

Τα τελευταία χρόνια η Θύρα 7 έχει γίνει διάσημη και για τα πολλαπλά κορεό(choreographies), που έχει δημιουργήσει με αναφορές στην σειρά la casa de papel ή στο βιντεοπαιχνίδι call of duty.

Πρόεδρος μάλιστα του ερασιτέχνη Ολυμπιακού είναι από το 2011, το ηγετικό στέλεχος της Θύρας 7, ο Μιχάλης Κουντούρης, γεγονός που δείχνει την εμπιστοσύνη που υπάρχει μεταξύ διοίκησης και οπαδών του συλλόγου.

Πολλές φορές έχει ασκηθεί κριτική από την θύρα 7 στις διοικήσεις του Ολυμπιακού, όμως οι σχέσεις παρέμεναν πάντα άμεσες και φιλικές. Στήριξαν μάλιστα με θέρμη την απόφαση της ΚΑΕ και των αδελφών Αγγελόπουλων να αποχωρήσει η ομάδα καλαθοσφαίρισης από το πρωτάθλημα Α1 Εθνικής κατηγορίας, με το σύνθημα # Μέχρι τέλους, αδιαφορώντας για τις επιπτώσεις που θα είχε αυτό για τον σύλλογο.

Πηγές
 Θύρα 7, Μιχάλης Στάμου, 2004, Εκδόσεις ΑΙΘΗΡ

Παραπομπές

Ολυμπιακός Σ.Φ.Π.
Ολυμπιακού